**KRITERIJI VREDNOVANJA I NAČIN OCJENJIVANJA IZ NASTAVNOG PREDMETA LOGIKA**

Elementi ocjenjivanja:

* *Prijevodi*
* *Razumijevanje logičkih sadržaja*

Elementa su dva – prijevodi i razumijevanje logičkih sadržaja. U ocjenjivanju vodimo se i dalje smjernicama upisanima u Plan i program iz logike u kojemu je u didaktičkoj uputi naznačeno da se kroz nastavu logike učenica/ik uvodi u svijet logičke analize a ne "uči logici". Stoga, posebnog elementa ocjenjivanja u koji bi se upisivala ocjena iz ”činjenične razine” znanja učenice/ka (npr. nabrajanje vrsta odnosa između pojmova ili vrsta sudova ili vrsta zaključaka i njihove definicije) nema. Općenito, logika je predmet u kojemu bi učenici u što je moguće manjoj mjeri trebali memorirati nizove riječi, nego u kojemu bi razumijevanje tih riječi bili sposobni pokazati neizravno – putem rješavanja logičkih problema.

Ova dva elementa ocjenjivanja interferiraju jer je logika cjelovita sposobnost. Kroz nastavu logike učitelj pokazuje učenicima kako prevoditi rečenice običnog jezika na neki općenitiji jezik – Vennove ili Eulerove dijagrame, jezik logike sudova i jezik logike prvog reda, strukturirati tekst na način da premise pišemo iznad konkluzije između kojih je crta, crtati "kućice" iz kojih se spuštaju različite vrste strelica koje opisuju odnos intencije logičkog slijeda itd. Pomoću tih jezika, na općenitijoj razini, učitelj tada demonstrira neke tipične logičke odnose i načine na koje učenici te odnose mogu prepoznati, dokazati ili obrazložiti njihov izostanak.

Važno je napomenuti da je sposobnost prevođenja najčešće preduvjet za razumijevanje logičkih sadržaja, a kako je ono sredstvo da bi se postigao ovaj drugi cilj, drugi je element ocjenjivanja presudniji (za zaključnu ocjenu) od prvoga.

Ispiti i ocjene u različitim elementima

Podjela ispitivanja logičkih sposobnosti u ova dva elementa omogućuje da se jedan ispit može ocijeniti s dvije ocjene. Za obje je moguće napraviti posebne skale unutar jednog ispita. Moguće je da učenik iz prijevoda dobije odličnu ocjenu a iz razumijevanja logičkih sadržaja nedovoljnu. Učitelj sam odlučuje je li učenik taj test u cjelini zadovoljio ili nije. Nedovoljna ocjena iz razumijevanja logičkih sadržaja mora biti ispravljena. Minimalni ostvareni bodovni postotak za dovoljnu ocjenu uvijek je 50%, a bodovni prag za ostale ocjene utvrđuje se od ispita do ispita, ovisno o njegovoj zahtjevnosti.

Težina ocjene u pojedinom elementu

Cilj nastave logike je potaknuti svijest o logičkim strukturama u svijesti samih učenika. Pomoći ostvarenju stanja u kojemu će oni biti svjesni kriterija mišljenja u vlastitoj svijesti i iz kojega će te kriterije moći propitivati i istraživati. Prijevodi su samo sredstvo da bismo došli do tog cilja. Stoga element razumijevanje logičkih sadržaja nosi donekle veću težinu u zaključnoj ocjeni.

Ispravljene se ocjene pri zaključivanju *ne zanemaruju*, nego se računaju u prosjek. Unatoč tome, nastavnik će nastojati u slučajevima rubnog prosjeka – npr. 4.45 – ocjene zaključivati u korist učenice/ka, osim ako je učenica/k tijekom godine bio problematičnog vladanja na satu ili nije sudjelovao na satu svojim radom. To također znači da će uzorno vladanje, a naročito redovito sudjelovanje na satu, učenicima itekako doprinijeti boljoj zaključnoj ocjeni.

**Alen Sućeska, dr. phil.**